苏轼
张先生（并叙）
先生不知其名，黄州故县人，本姓卢，为张氏所养。
阳狂垢污，寒暑不能侵，常独行市中，夜或不知其所止。
往来者欲见之，多不能致，余试使人召之，欣然而来。
既至，立而不言，与之言不应，使之坐不可，但俯仰熟视传舍堂中，久之而去。
夫孰非传舍者，是中竟何有乎？然余以有思惟心追蹑其意，盖未得也。
熟视空堂竟不言，故应知我未天全。
肯来传舍人皆说，能致先生子亦贤。
脱屣不妨眠粪屋，流澌争看浴冰川。
士廉岂识桃椎妙，妄意称量未必然。